ITEL บวกเกือบ4% นิวไฮรอบ3เดือน โบรกฯแนะซื้อ เป้า4.83บ. คาดรายได้ปีนี้โต43% แตะ 1.5 พันลบ.
ITEL บวกเกือบ4% นิวไฮรอบ3เดือน โบรกฯแนะซื้อ เป้า4.83บ. คาดรายได้ปีนี้โต43% แตะ 1.5 พันลบ. โดย ณ เวลา 11.45 น. ราคาอยู่ที่ระดับ 3.80 บาท เพิ่มขึ้น 0.14 บาท หรือ 3.83% สูงสุดที่ระดับ 3.84 บาท ต่ำสุดที่ระดับ 3.70 บาท ด้วยมูลค่าการซื้อขาย 5.29 ล้านบาท
3 ต.ค. 2561

ผู้สื่อข่าวรายงานว่า ราคาหุ้น บริษัท อินเตอร์ลิ้งค์ เทเลคอม จำกัด (มหาชน) หรือ ITEL ณ เวลา 11.45 น. อยู่ที่ระดับ 3.80 บาท เพิ่มขึ้น 0.14 บาท หรือ 3.83% สูงสุดที่ระดับ 3.84 บาท ต่ำสุดที่ระดับ 3.70 บาท ด้วยมูลค่าการซื้อขาย 5.29 ล้านบาท

โดยราคาหุ้นปรับตัวขึ้นทำจุดสูงสุดในรอบ 3 เดือน นับตั้งแต่ราคาหุ้นอยู่ที่ระดับ 3.80 บาท เมื่อวันที่ 4 มิ.ย.61
ด้าน บล.ฟิลลิป ระบุในบทวิเคราะห์ (2 ต.ค.) แนะนำ “ซื้อ” ITEL ราคาเป้าหมาย 4.83 บาท/หุ้น โดย ITEL ได้รับอนุญาตให้มีสิทธิติดตั้งโครงข่ายใยแก้วนำแสง คลอบคลุมพื้นที่ทั่วประเทศไทย ตามแนวเส้นทางรถไฟ ตลอดจนเส้นทางหลัก เส้นทางสำรอง และเส้นทางย่อยตามถนนผ่านเสาไฟฟ้า รวมถึงการเปิดให้บริการศูนย์รับฝากข้อมูล (Data Center) ซึ่งเป็นการต่อยอดจากธุรกิจเครือข่ายใยแก้วนำแสง และในปัจจุบัน ได้เซ็นสัญญาโครงการจัดให้มีสัญญาณโทรศัพท์เคลื่อนที่และบริการอินเทอร์เน็ตความเร็วสูงในพื้นที่ชายขอบ (USO Net) Phase I และอยู่ระหว่างรอการประมูล USO Net Phase II เพื่อรอดำเนินงานในอนาคต
โดยคาดรายได้ปี 2561 โต 43% จากปีก่อน เป็น 1,504 ล้านบาท จากธุรกิจ Installation ที่ส่งมอบและรับรู้รายได้จากงาน USO Net Phase I และธุรกิจ Data Service ที่โตจากการรักษาฐานลูกค้าเดิม รวมถึงการมีลูกค้าใหม่ๆ เข้ามา แต่กำไรปี 2561 คาดลดลง 9.7% จากปีก่อน เป็น 92.4 ล้านบาท เกิดจากแนวโน้ม Gross Margin ที่ลดลงจากการเช่าท่อร้อยสายและค่าเสื่อมราคาจากการลงทุนโครงข่าย พร้อมด้วยการขาดทุนของ Data Service แห่งที่ 2 และการขยายขนาดองค์กร ทำให้ SG&amp;A เพิ่มขึ้น
ขณะที่ปี 2562 คาดรายได้หดตัว 19% จากปีก่อนที่ 1,221 ล้านบาท กำไรลดลง 18% จากปีก่อน ที่ 75.8 ล้านบาท เนื่องจาก รายได้ธุรกิจ Installation ลดลง จากการส่งมอบงานแล้วเสร็จในโครงการ USO Net Phase I แต่หากรายได้ในกลุ่ม Data Service เพิ่มขึ้น จากการได้งานบริการโครงข่ายของ USO Net Phase I ต่ออีก 5 ปี และถ้าหากเจรจากับกทม.เรื่องการเช่าท่อร้อยสายแล้วเสร็จ คาดว่า Gross Margin จะเพิ่มขึ้น ขณะที่รายได้จาก Data Center ยังคงทรงตัว และคาดว่าจะรับรู้ส่วนแบ่งขาดทุนลดลงจาก Data Center แห่งที่ 2 แต่บริษัทอยู่ระหว่างรอการประมูลโครงการ USO Net Phase II โดยตั้งสมมติฐานว่าได้งาน 1 สัญญา มูลค่าสัญญา 2,000 ล้านบาท จะทำให้บริษัทมีรายได้เพิ่มขึ้น34% จากปีก่อน ที่ 2,021 ล้านบาท และกำไรเพิ่มขึ้น 92.8% จากปีก่อน ที่ 178.2 ล้านบาท
สำหรับรายได้และกำไรของบริษัทสามารถโตต่อเนื่องในระยะยาว จากรายได้ประจำ (Recurring) อย่างธุรกิจ Data Service ที่มีงานเข้ามาอย่างสม่ำเสมอ และธุรกิจ Data Center ทั้ง 2 แห่ง ทางฝ่ายยังคงคำแนะนำ “ซื้อ” โดยราคาพื้นฐาน ณ สิ้นปี 2562 ที่ 4.83 บาท อิง DCF โดยประมาณการของทางฝ่าย มี Upside Risk จาก i) ต้นทุนจากการเช่าท่อร้อยสายจะปรับตัวลดลงในอนาคต ii) การประมูล USO Net Phase II หากได้งานจะทำให้ราคาพื้นฐานปี 2562 อยู่ที่ 6.36 บาท อิง DCF ภายใต้สมมติฐานอนุรักษ์นิยม (Conservative) เมื่อรวมงาน USO Net Phase II 1 สัญญา มูลค่า 2,000 ล้านบาท